Andrea del Verrocchio

**Andrea di Michele di Francesco de Cioni**, máis coñecido como **Andrea del Verrocchio**, nado en Florencia entre 1434 e 1437 e finado en Venecia no ano 1488, foi un escultor e pintor italiano. Foi un artista polifacético, porque ademais da escultura e a pintura, practicou a ourivaría e a música e mesmo estivo interesado nas matemáticas. O seu traballo foi influenciado polas últimas obras escultóricas de Donatello. O seu obradoiro era xa plenamente renacentista.

## Traxectoria 
Naceu en Florencia entre 1434 e 1437, na parroquia de Sant'Ambrogio (a súa casa natal sitúase hoxe entre a Vía dell'Agnolo e a Vía de' Macci). A súa mai, Gemma, tivo oito fillos, dos que Andrea era o quinto. O pai, Michele di Cione, era fabricante de tellas, e máis recadador de impostos. Andrea non casou nunca, mais axudou a algúns dos seus irmáns e irmás. O seu irmán Simone foi monxe en Vallombrosa e chegou a ser abade de igrexa de San Salvi. Outro irmán foi obreiro téxtil e unha das irmás casou cun barbeiro.

A fama de Andrea medrou cando foi acollido na corte dos Medici, para a cal traballou até poucos nos antes de morrer, cando decidiu marchar para Venecia, aínda que mantivo o seu obradoiro florentino. Comezou o seu traballo como ourives no taller de Giuliano Verrocchi, do que seguramente Andrea colleu o sobrenome polo que é aínda hoxe coñecido. O seu primeiro contacto coñecido coa pintura remonta ao ano 1460, cando traballou en Prato, con Fra Filippo Lippi, no coro do Duomo desa cidade.
 
O primeiro documento que o cita procede do ano 1452, é involúcrao nunha rifa na que resultara ferido un home polo mesmo artista.

## Selección de obras 
### Escultura 
* *Tumba de Giovanni Pietro de Medici*, 1472, igrexa de San Lourenzo, Florencia;
* *David*, 1476, Museo Nacional do Bargello, Florencia;
* *Giuliano de Medici*,1475-78, National Gallery of Art Washington, D.C.;
* *A incredulidade de santo Tomé*, 1476-83, igrexa de Orsanmichele, Florencia;
* *Monumento de Bartolomeo Colleoni*, 1483-88, Campo de san Zanipolo, Venecia, citado con frecuencia só como *Il Colleoni*, foi acabada por Alessandro Leopardi, despois da morte de Verrocchio;

Ficheiro:Orsanmichele-Verrocchio.jpg|*A incredulidade de santo Tomé*
Ficheiro:Bartolomeo Colleoni di Andrea Verrocchio laterale sinistra.jpg|*Monumento de Bartolomeo Colleoni*
Bartolomeo Colleoni by Andrea del Verrocchio.jpg|Monumento de Bartolomeo Colleoni

### Pintura 
Das súas pinturas apenas ha algunha na que non se vexa a man doutros artistas que traballaran no seu taller, como Il Perugino, Lorenzo de Credi, Leonardo da Vinci,...

* *Bautismo de Cristo*, ca. 1474-75, con colaboración de Leonardo da Vinci, Galería Uffizi, Florencia; 
* *Madonna con san Donato e Xoán o Bautista*, con colaboración de Lorenzo de Credi, Catedral de Pistoia;
* *Madonna e Neno*, ca. 1470, obra de taller, Metropolitan Museum, Nova York;
* *Tobías e o anxo*, obra de taller, National Gallery, Londres.

Ficheiro:Andrea_del_Verrocchio,_Leonardo_da_Vinci_-_Baptism_of_Christ_-_Uffizi.jpg|*Bautismo de Cristo* 
Ficheiro:Andrea del Verrocchio - Mary with the Child - Google Art Project.jpg|*Madonna e Neno* 
Ficheiro:Verrocchio workshop - Tobias and the Angel - NG.jpg|*Tobías e o anxo* 

## Véxase tamén